钦定古今图书集成/明伦汇编/官常典/第706卷 > 原繁
## 钦定古今图书集成/明伦汇编/官常典/第706卷 > 原繁

按《左传》庄公十四年，郑厉公自栎侵郑，及大陵，获傅
瑕。傅瑕曰：“苟舍我，吾请纳君。”与之盟而赦之。六月甲
子，傅瑕杀郑子及其二子而纳厉公。初，内蛇与外蛇
斗于郑南门中，内蛇死，六年而厉公入。公闻之，问于
申𦈡曰：“犹有妖乎？”对曰：“人之所忌，其气焰以取之，妖
由人兴也。人无衅焉，妖不自作。人弃常则妖兴，故有
妖。”厉公入，遂杀傅瑕。使谓原繁曰：“傅、瑕贰，周有常刑，
既伏其罪矣，纳我而无二心者，吾皆许之。上大夫之
事，吾愿与伯父图之。且寡人出，伯父无里言；入，又不
念寡人，寡人憾焉。”对曰：“先君桓公命我先人，典司宗
祏。社稷有主而外其心，其何贰如之？苟主社稷，国内
之民其谁不为臣？臣无二心，天之制也。子仪在位十
四年矣，而谋召君者，庸非贰乎？庄公之子犹有八人，
若皆以官爵行赂，劝贰而可以济事，君其若之何？臣
闻命矣。”乃缢而死。